ไทยเครดิตเพิ่มทุนพันล้าน
ตั้ง‘วิญญู’ผงาดซีอีโอคนใหม่ ปรับแผนธุรกิจเน้นคนค้าขาย
2 พ.ย. 2555

ตั้ง‘วิญญู’ผงาดซีอีโอคนใหม่ ปรับแผนธุรกิจเน้นคนค้าขาย
ธนาคารไทยเครดิตเพื่อรายย่อยประกาศเพิ่มทุน 1,000 ล้านบาท รับผู้ถือหุ้นกลุ่มใหม่เข้าร่วมลงทุนในธนาคาร
ธนาคารไทยเครดิตเพื่อรายย่อยแถลงว่า ธนาคารจะเพิ่มทุนจดทะเบียนอีก 1,000 ล้านบาท โดยแบ่งเป็นการเพิ่มทุนใน 1-2 เดือนนี้ 500 ล้านบาท และภายในสิ้นปี 2556 อีก 500 ล้านบาท เพื่อรองรับการเข้ามาของผู้ถือหุ้นกลุ่มใหม่ที่เป็นกองทุนต่างชาติ ขณะนี้ธนาคารกำลังรอการอนุญาตจากธนาคารแห่งประเทศไทย (ธปท.) อยู่
นอกจากนี้ ได้ปรับโครงสร้างการบริหารใหม่ โดยตั้งนายวิญญู ไชยวรรณ กรรมการธนาคาร ขึ้นเป็นประธานเจ้าหน้าที่บริหาร (ซีอีโอ) แทนนายมงคล ลีลาธรรม ที่ลาออกไปเมื่อเดือน ก.ย.ที่ผ่านมา และตั้งนายรอย กุนารา เป็นกรรมการผู้จัดการ
ทั้งนี้ หลังการปรับโครงสร้าง ธนาคารยังคงเน้นที่จะเป็นธนาคารเพื่อลูกค้ารายย่อยต่อไป โดยกลยุทธ์การทำธุรกิจของทีมงานใหม่จะเน้นที่ผลิตภัณฑ์สินเชื่อคนค้าขาย ซึ่ง 6 ปีที่ผ่านมาธนาคารเติบโตในธุรกิจสินเชื่อบ้าน สินเชื่อรถ และสินเชื่อเอสเอ็มอี ซึ่งต้องแข่งขันกับธนาคารพาณิชย์ขนาดใหญ่
ดังนั้น ธนาคารจึงได้ดึงผู้เชี่ยวชาญด้านสินเชื่อคนค้าขาย และด้านการบริหารความเสี่ยงเพื่อมาเสริมทีมในการทำตลาด
ปัจจุบันธนาคารมีเงินกองทุนต่อสินทรัพย์เสี่ยง (บีไอเอส) อยู่ที่ระดับ 12.95% ภายหลังการเพิ่มทุนบีไอเอสของธนาคารจะสูงขึ้นไปอีก ซึ่งเป็นเรื่องดีที่จะทำให้ธนาคารแข็งแกร่งพร้อมรองรับการเติบโตในธุรกิจในอนาคต
ข้อมูล ณ สิ้นไตรมาส 3 ของปีนี้ ธนาคารไทยเครดิตเพื่อรายย่อยมีสินทรัพย์รวม 2.4 หมื่นล้านบาท ประกอบด้วย สินเชื่อบ้าน สินเชื่อรถ สินเชื่อทอง และสินเชื่อเอสเอ็มอี ซึ่งขณะนี้ธนาคารได้ลดปริมาณการปล่อยสินเชื่อดังกล่าวลงมา เน้นการปล่อยสินเชื่อคนค้าขายอย่างจริงจัง
นอกจากนี้ ธนาคารยังมีธุรกิจสินเชื่อมอเตอร์ไซค์ธนบรรณ ซึ่งเป็นกลุ่มลูกค้ารายย่อยเช่นกัน
ที่ผ่านมาเนื่องจากลูกค้าของธนาคารอยู่ในเขตปริมณฑลทำให้ได้รับผลกระทบจากน้ำท่วม จึงส่งผลให้ในช่วงกลางปีปริมาณหนี้ที่ไม่ก่อให้เกิดรายได้ (เอ็นพีแอล) ของธนาคารขยับตัวสูงขึ้น แต่ธนาคารได้เร่งรัดหนี้สินทำให้เอ็นพีแอลเริ่มปรับตัวลดลง
ขณะที่ เอ็นพีแอลของธนาคาร ณ สิ้นเดือน ก.ย. 2555 อยู่ที่ 4.35% และคาดว่าจะลดลงอย่างต่อเนื่องในอนาคต
สำหรับนายวิญญูเป็นบุตรชายคนที่สองของนายวานิช ไชยวรรณ ประธานกลุ่มบริษัท ไทยประกันชีวิต ซึ่งเป็นบริษัทประกันชีวิตชั้นนำของไทย และเป็นผู้ถือหุ้นใหญ่ในธนาคารแห่งนี้ โดยนายวิญญูดำรงตำแหน่งกรรมการธนาคารตั้งแต่ปี 2550 จนถึงปัจจุบัน
ทางด้านนายรอย กุนารา เป็นอดีต Head of Risk ที่ GE Money ประเทศไทย และตำแหน่งประธานคณะเจ้าหน้าที่กลุ่มงานลูกค้าบุคคล ธนาคารกรุงศรีอยุธยา